钦定古今图书集成/明伦汇编/官常典/第318卷 > 黄汝良
## 钦定古今图书集成/明伦汇编/官常典/第318卷 > 黄汝良

按《明外史》本传：“汝良，字名起，晋江人。万历十四年进
士，改庶吉士，授编修，进左中允。二十七年上疏曰：‘乃
者太白昼见，阴干阳也。狄道山崩，平地成山五座，高
卑易位也。近日政事乖张，人心离叛，在内疑有忿恨
无聊包藏不逞之渐，在外疑有奸雄窥伺草泽揭竿
之萌。陛下宜反身修德，破散阴谋，大小臣工宜痛加’”
拔擢，共回天意，而其大者无如政府与言路。《易》曰：“鼎
折足，覆公𫗧。”今鼎司业已寥寥，而或虚拥端揆，僵卧
经岁，覆𫗧孰甚焉！臣请显斥一人，用儆有位，然后爰
立俊乂，共襄治理。至台谏为天子耳目，近者厌薄言
官，无异草芥，使天下以言为讳，是自塞其耳目也。亟
宜出言事久系之臣，录其播弃林莽“者，以广励直节。
将禁闼有寝谋之汲黯，司隶有折冲之鲍宣矣。”不报。
寻以本官署司业事，奉诏较进《宋书》《北史》，因规切时
政，语极婉摰。三十五年由祭酒擢礼部右侍郎。时李
廷机、杨道宾与汝良同官，又同邑，并负时望。值廷推
阁臣，言路有谤汝良者，遂不获与。及推吏部侍郎，言
路复肆诋毁，汝良乃屡疏乞养归。天启初，起南京礼
部右侍郎。逾年，召拜吏部左侍郎，协理詹事府。疏陈
救时十策，凡数千言，其于兵事尤详。帝优诏褒纳。其
秋，擢南京礼部尚书，谢病归。五年召还詹事府，充《实
录》副总裁。见同事书梃击事舛谬，至谓张差原未有
梃。汝良与之辨，忤时贵，复谢病归。崇祯初，疏请伸大
义，核信史，力言《三朝要典》持议之非。优旨褒答。初，汝
良已加太子少保，至是录光宗讲读恩，即家加太子
太保。汝良疏谢，并录上前救时十策。帝以深切时政，
敕所司议行。四年诏起故官，掌部事。疏陈重本、节财、
惩贪、体臣、实兵、审势、励士、保身八事，帝嘉纳。又因召
对，申言加派之害，帝颔之。寻加太子太傅。陈师中纪
律、畿辅、拱卫二事，言：“大凌、长山败，丧精锐至六万人何可不重按登、莱及皮岛，设镇无益。缓急成败之数，
徒糜岁饷八十万。宜尽撤其兵，分隶昌平、通州，用壮
畿甸。”时韪其言。已，陈海内困弊，请敕有司恤民。且曰：
“近功令严于束湿，文法密如凝脂，致献牍繁多，囹圄
充塞，如上天好生之意何？言官以言为职，不当收击
淹禁，令其丧气圜扉”，委命狱吏报闻。汝良为人端厚，
通籍垂五十年。其同里后进若史继偕、张瑞图、杨景
辰，声望远出汝良下，皆先登政府，而汝良独淹滞如
故。至是，廷臣中最为宿老，其所条奏，率关军国大计，
帝甚任倚之。言官常诋其衰晚，宜罢，帝不纳，然汝良
卒自引归。家居。久之，卒，年八十馀。